**Zápis do prvého ročníka - otázky a odpovede**

**Aké sú termíny zápisu do prvého ročníka?**
V tomto roku sa zápis do našej školy uskutoční 16. apríla 2024 (utorok) v čase od 14:00 do 17:00 hod. Zápisu podliehajú deti narodené do 31. augusta 2018 vrátane uvedeného dátumu.

**Aké údaje a doklady vyžaduje škola pri zápise dieťaťa?**
Pri zápise škola vyžaduje meno, priezvisko, dátum narodenia, rodné číslo, miesto narodenia, národnosť, štátna príslušnosť a trvalé bydlisko dieťaťa, titul, meno, priezvisko, rodné priezvisko, tel. kontakt na účely komunikácie, adresa bydliska a druh pobytu zákonných zástupcov (rodičov). Je potrebné priniesť **rodný list dieťaťa**. V prípade:

* zdravotne postihnutého dieťaťa aj doklad o jeho zdravotnom postihnutí
* dieťaťa so špeciálnymi výchovno – vzdelávacími potrebami aj písomné vyjadrenie zariadenia poradenstva a prevencie, vydané na základe diagnostického vyšetrenia dieťaťa

**Kedy zapísať dieťa do prvého ročníka?**Každé dieťa, ktoré dovŕši do 1. septembra aktuálneho roka šiesty rok, sa na zápise **musí** zúčastniť a to aj v prípade, že rodič bude žiadať pre dieťa o pokračovanie plnenia povinného predprimárneho vzdelávania (PPPV) v materskej škole (MŠ). Rodič alebo zákonný zástupca (ZZ) dieťaťa je zo zákona povinný doviesť dieťa na zápis a zapísať školopovinné dieťa riadne do základnej školy (ZŠ). V opačnom prípade sa dopustí priestupku, za ktorý mu obec uloží pokutu vo výške od 30 eur do 331,50 eur a to aj opakovane.

**Čo je spádová škola?**
Spádová škola je ZŠ so sídlom v školskom obvode, v ktorom má **dieťa** trvalý pobyt. Školské obvody sú zriadené z dôvodu, aby každé dieťa malo zaručené miesto v škole na povinnú školskú dochádzku. Rozhodnutie o tom, ktoré oblasti (ulice) budú priradené k danému školskému obvodu, je v kompetencii zriaďovateľa školy.

**Môže ZZ zapísať dieťa do školy, ktorá nepatrí do jeho školského obvodu?**
ZZ môže pre budúceho školáka vybrať ktorúkoľvek ZŠ, to znamená aj takú, ktorá nie je v školskom obvode, v ktorom má dieťa trvalý pobyt.
Ak sa ZZ rozhodne pre ZŠ mimo svojho školského obvodu, nemusí túto skutočnosť oznamovať ZŠ, ktorá sa nachádza v jeho školskom obvode. Uvedené informácie si vymieňajú medzi sebou riaditelia príslušných škôl a zriaďovateľ (kým sa ale táto informácia dostane k dotyčnému riaditeľovi, prejde istý čas, tak by bolo ústretové, keby to rodič predsa len oznámil napr. e-mailom).

**Môže ZZ zmeniť ZŠ po zápise do prvého ročníka?**
ZZ dieťaťa má právo zmeniť ZŠ, do ktorej pôvodne svoje dieťa zapísal. Mal by si však zistiť, či ZŠ, do ktorej chce svoje dieťa prehlásiť, je schopná žiaka prijať. Riaditeľ novej školy musí s prijatím žiaka súhlasiť. Odmietnuť ho môže vtedy, ak by boli všetky triedy príslušného ročníka plne obsadené. Má však povinnosť prijať žiaka, ak škola patrí do školského obvodu, v ktorom má dieťa trvalý pobyt (spádová škola pre dieťa). V prípade, že je voľné miesto, zapíše ZZ dieťa do tejto ZŠ.
ZZ by mal ohlásiť túto zmenu riaditeľovi školy, ktorú pôvodne malo dieťa po zápise navštevovať.
O zmene školy dieťaťa by mal informovať aj riaditeľ novej školy a to riaditeľa pôvodnej školy i jej zriaďovateľa.

**Je povinnosťou riaditeľa školy prijať všetky deti, ktorí sa zúčastnia zápisu do jeho školy?**
Riaditeľ spádovej školy má povinnosť prednostne prijať deti s miestom trvalého pobytu v príslušnom školskom obvode. Deti z iných spádových škôl môže prijať do naplnenia kapacitných možností školy.

**Ako zapíšem dieťa do školy?**

ZZ môže v predstihu vyplniť cez elektronickú prihlášku do databázy príslušnej ZŠ všetky údaje, ktoré od nich škola bude žiadať pri zápise do 1. ročníka. Výhodou tohto spôsobu je, že rodič môže príslušné údaje a informácie vypísať doma - v pohodlí a bez časového stresu. Vyplnenú odošle cez systém. V deň zápisu mu potom škola predloží už vopred vyplnenú prihlášku na podpis. V tom prípade musia byť ale prítomní obaja rodičia – obaja ju podpíšu, inak nebude právoplatná. Alebo si ju po vyplnení vytlačia, podpíšu a už len jeden z nich ju prinesie na zápis. Ak sa zápisu zúčastní len jeden ZZ, bude musieť predložiť aj:

* Vyhlásenie o pravdivosti údajov na prihláške (podpísanú oboma)
* Písomné vyhlásenie k podaniam týkajúcich sa výchovy a vzdelávania (podpísanú oboma)

**Môžem sa prihlásiť na konkrétny čas?**

Áno, môžete sa zapísať elektronicky potom ako bola systémom potvrdená Vaša el. prihláška.

**Je možné zapísať dieťa do školy bez toho, aby sa zúčastnilo na zápise?**Ak je dieťa v čase zápisu choré, alebo sa z iných dôvodov nemôže zúčastniť na zápise, ZZ by sa mal obrátiť na riaditeľa školy a dohodnúť sa na spôsobe zápisu. Dieťa teda je možné zapísať aj v neprítomnosti na základe predložených dokladov. Ten istý postup je aj pri prihlasovaní po termíne zápisu.

**Ak vyplním informácie v el. prihláške ohľadom ŠKD, stravovania v ŠJ a výberu náboženskej výchovy/etiky, je to záväzné ?**
Škola zisťuje predbežný záujem o [školský klub detí](http://www.zsbethlena.sk/search.php?rsvelikost=sab&rstext=all-phpRS-all&rstema=67&stromhlmenu=39), [školské stravovanie](http://www.zsbethlena.sk/search.php?rsvelikost=sab&rstext=all-phpRS-all&rstema=13&stromhlmenu=4) a typ náb. výchovy/etiky škole najmä kvôli upresneniu jej organizačných a personálnych potrieb pre ďalší školský rok. Tieto údaje nie sú záväzné, ale určite ich je potrebné upresniť po nástupe dieťaťa do školy.

**Kto je prítomný pri zápise?**
Okrem dieťaťa sú prítomní rodičia, pani učiteľka/pán učiteľ. V rovnakom čase je možné vykonávať zápis i s viacerými deťmi.
**Ako prebieha zápis?**
Na zápise sa deti netestujú, všetko prebieha formou rozhovoru tak, aby sa pani učiteľky s budúcimi prváčikmi čo najlepšie zoznámili. K dispozícii sú doplňovačky, hádanky, farbičky, kocky, kartičky. Všetko prebieha v príjemnom prostredí s priateľským prístupom.

**Čo sa očakáva od budúceho prváka?**Základné požiadavky:
- čistá a zrozumiteľná reč, schopnosť komunikovať, vyjadrovať sa plynule
- dostatočne vyvinutá hrubá motorika - dieťa dokáže stáť na jednej nohe, poskakovať, podliezať, atď.
- dostatočne vyvinutá jemná motorika - dokáže sa samostatne obliecť a obuť, pozapínať si gombíky a zaviazať šnúrky, vymaľovať tvar bez prechodu za vyznačenú čiaru apod.
Dieťa má pri zápise poznať základné farby i základné geometrické tvary - kruh, štvorec, obdĺžnik. Od dieťaťa sa očakáva pozornosť, schopnosť komunikovať a sústrediť sa na určitú činnosť.
Dieťa by malo tiež vedieť:
- nakresliť postavu so všetkými základnými znakmi
- vystrihnúť jednoduchý tvar podľa predlohy
- rozprávať obsah krátkej rozprávky a rozumieť obsahu
- vedieť naspamäť detskú básničku alebo pesničku
- orientovať  sa v priestore (vpredu, vzadu, hore, dole, vpravo, vľavo).

**Je možné zapísať i dieťa mladšie ako šesť rokov?**
Vo výnimočných prípadoch je možné zapísať aj dieťa, ktoré dosiahne vek šesť rokov v čase od začiatku školského roka do konca kalendárneho roka. Do školy môže byť také dieťa zapísané, pokiaľ je dostatočne fyzicky i psychicky zrelé na začiatok povinnej školskej dochádzky. Túto zrelosť musí rodič alebo iný zákonný zástupca dieťaťa preukázať súhlasnými vyjadreniami príslušného zariadenia výchovného poradenstva a prevencie a všeobecného lekára pre deti a dorast, ktoré priloží k žiadosti o zápis.
Pri nadaných deťoch je možný aj skorší začiatok školskej dochádzky. Aj v týchto prípadoch je potrebné preskúmať pripravenosť dieťaťa. Takéto dieťa musí splniť školou stanovené kritériá pre vedomostnú, záujmovú, emocionálno-sociálnu a celkovú osobnostnú úroveň zrelosti.

**Čo robiť v prípade, že dieťa ešte nie je dostatočne zrelé na školskú dochádzku?**Ak dieťa po dovŕšení šiesteho roku veku nedosiahlo školskú spôsobilosť, riaditeľ MŠ rozhodne o pokračovaní plnenia povinného predprimárneho vzdelávania v MŠ (je to možné len jedenkrát) na základe týchto troch písomností:
a) písomného súhlasu všeobecného lekára pre deti a dorast (pediater)
b) písomného súhlasu príslušného zariadenia poradenstva a prevencie **a** c) informovaného súhlasu zákonného zástupcu alebo zástupcu zariadenia.

Následne je zákonný zástupca povinný predložiť základnej škole, do ktorej dieťa zapísal, fotokópiu tohto rozhodnutia. Riaditeľ základnej školy, do ktorej bolo dieťa zapísané vydá rozhodnutie o neprijatí s odôvodnením, že na základe informácie ZZ dieťa pokračuje v PPPV v MŠ.

**Kedy mi príde rozhodnutie?**Riaditeľ vydá rozhodnutie do 15.6. 2024. Doručuje sa obom ZZ. Iba jednému ZZ sa doručí vtedy, ak doručovacia adresa druhého ZZ nie je známa alebo sa tak ZZ dohodli (odovzdali Písomné vyhlásenie k podaniam týkajúcich sa výchovy a vzdelávania).

Rozhodnutie sa posiela cez elektronickú schránku (jej číslo vypisuje ZZ do el. prihlášky). Ak ju nemá aktivovanú, tak poštou.

Všetky ďalšie informácie nájdete na stránke MŠVVaM SR.

Tlačivá si viete stiahnuť z web stránky školy [www.zscataj.edupage.org](http://www.zscataj.edupage.org)